Seneste nyt fra Vendelbocentret i Sindal er, at yderligere en beboer er blevet smittet med coronavirus. Det oplyser ældrechef i Hjørring Kommune, Leif Serup. Efter en beboer med coronavirus lørdag gik bort, er der nu igen 14 beboere med coronavirus på ældrecentret. Ud fra et forsigtighedsprincip har Styrelsen for Patientsikkerhed anbefalet Hjørring Kommune at hjemsende de medarbejdere, der har været i kontakt med denne beboer op til 48 timer før beboeren begyndte at udvise symptomer. Beboeren begyndte at udvise symptomer i fredags. Derfor er yderligere tre ansatte sendt hjem i karantæne. Ingen af medarbejderne viser symptomer, men de må først komme tilbage på arbejde, når de er blevet testet negativ for coronavirus. 32 ansatte og 14 beboere fra plejecentret er altså smittet. Dertil kommer det, at fire medarbejdere er sendt hjem med symptomer - det er en mindre end lørdag. Vedkommende er nemlig testet negativ. De fire andre afventer fortsat testresultaterne.

Opsummering:
46 personer med tilknytning til Vendelbocentret er nu blevet smittet med corona.